All Of Us Are Deαd Berinspirasi Dari Peristiwa Sebenar

Setelah kejayaan Train To Busan menawan dunia dengan amukan zombi, Korea Selatan terus menghasilkan begitu banyak series dan filem bertemakan zombi. Antaranya adalah Kingdom, Alive, Zombie Detective, Happiness dan yang terbaru adalah Al Of Us Are Deαd ataupun 지금 우리 학교는.

Bertemakan amukan zombi di sekolah menengah yang memerlukan para pelajar bertahan untuk selamatkan diri, series ini sekali lagi menawan dunia dan berjaya mendaki takhta nombor 1.

Walau bagaimanapun, ramai tidak sedar series ini memiliki banyak persamaan dengan tragedi Feri Sewol yang mengejutkan Korea Selatan pada tahun 2014.

Jadi apa yang sama?

Ketika babak di bilik muzik, pelajar Sekolah Menengah Hyosan yang masih bertahan telah mengambil kamera untuk merakam video. Dalam video itu mereka meminta maaf kepada ibu bapa dengan harapan dapat berjumpa lagi.

Hal sama juga berlaku apabila pelajar daripada Sekolah Menengah Danwon yang terperangkap dalam Feri Sewol telah merakam video meminta maaf kepada ibu bapa dan berharap dapat diselamatkan.

Babak di bilik muzik juga kita diperlihatkan oleh kesanggupan watak Lee Su-hyeok mengikat tangannya dengan watak Choi Nam-ra bagi mengelakkan dia keluar daripada kelas. Tindakan itu dibuat bagi memberikan keyakinan kepada yang lain bahawa Choi Nam-ra tidak bertukar menjadi zombi

Perkara yang sama melanda Kim Su-jin dan Lee Jeong-jin ketika mayat mereka ditemui apabila tali jaket keselematan kedua-duanya terikat. Mereka lakukan hal tersebut dengan harapan jika salah seorang selamat, dia dapat selamatkan lagi seorang.

Tentera yang sepatutnya datang menyelamatkan pelajar Sekolah Menengah Hyosan hanya berlegar-legar sahaja dengan helikopter di langit.

Ketika mereka hampir sahaja diselamatkan, pihak tentera telah mengambil keputusan untuk meninggalkan mereka di atas bumbung tanpa sebarang bantuan dengan alasan bimbang akan bertukar menjadi hambies.

Sama seperti pelajar Sekolah Menengah Danwon, mereka telah diminta kekal di atas feri sementara kapten melarikan diri. Penyelamat yang dihantar pula sangat lambat untuk bertindak sehingga memaksa bot nelayan mengambil peranan itu dan ramai pelajar terkorban.

Watak Lee Cheong-san telah mengorbankan dirinya dengan menarik perhatian zombi untuk memudahkan rakannya keluar daripada bangunan terbengkalai biarpun cintanya belum dibalas Nam On-jo.

Pada akhirnya, Lee Cheong-san telah mαti apabila serpihan bοm yang dijatuhkan oleh pihak tentera mengenai bangunan terbengkainitu.

Dalam tragedi Feri Sewol beberapa orang saksi melihat Jeong Cha-woong telah memberikan jaket keselamatan kepada rakannya yang lain.

Selepas itu, dia telah bertindak untuk terjun ke laut bagi menyelamatkan rakan yang hampir lemas. Sayangnya, dia juga terkorban dalam nahas itu sama seperti Lee Cheong-san.

Kita dapat melihat reben kuning telah diikat di pagar pusat kuarantin dan pokok dalam episod 12. Reben kuning itu tertulis harapan, permintaan maaf dan luahan perasaan terhadap rakan-rakan yang menjadi zombi dan mangsa letupan.

Babak itu sebenarnya diambil daripada reben kuning yang diikat pada pagar dengan harapan mangsa-mangsa tragedi Feri Sewol dapat pulang dengan selamat. Senang cerita reben kuning itu melambangkan harapan masyarakat terhadap mangsa tragedi agar selamat.

Kesimpulannya, apa yang cuba disampaikan oleh All Of Us Are Deαd adalah teguran dan sindiran kepada tindakan lambat Korea Selatan.

Pelajar sekolah yang dianggap sebagai pewaris negara sebenarnya dipandang enteng oleh sesetengah pihak kerana dikatakan tidak memberi sumbangan.

Pada akhirnya, kegagalan orang dewasa mengawal keadaan bikin pelajar sekolah semakin memberontak.

Bak kata watak Nam On-jo dalam episod 12, kami tidak percaya lagi kepada orang dewasa.

RUJUKAN:

Adams, S. (2022, Febuari 8). Here’s Why “All Of Us Are Deαd” viewers believe the apocalyptic series is based on the Sewol Ferry Tragedy. Koreaboo. Dipetik daripada https://www.koreaboo.com/news/us-deαd-series-sewol-ferry-tragedy/

Jae Ha-kim. (2022, Febuari 7). How “All of Us Are Deαd” uses a zombie attack to examine korean & global issues. Teen Vogue. Dipetik daripada https://www.teenvogue.com/story/how-all-of-us-are-deαd-uses-a-zombie-attack-to-examine-korean-and-global-issues

Simons, R. (2022, Febuari 8). Why viewers are comparing Netflix’s ‘All of Us Are Deαd’ to the Sewol Ferry Tragedy. Newsweek. Dipetik daripada https://www.newsweek.com/all-us-are-deαd-netflix-sewol-ferry-disaster-comparisons-explained-1677079


Mitos Gerhana Matahari Di Kalangan Kaum Seluruh Dunia

Dari sudut astronomi, gerhana matahari berlaku apabila bulan berada di kedudukan antara bumi dan matahari dan menutup sebahagian atau seluruh cahaya matahari. Walaupun bulan lebih kecil, namun bayangan bulan mampu melindungi cahaya matahari sepenuhnya kerana bulan yang berjarak antara 384,400 kilometer dari bumi lebih dekat berbanding matahari yang mempunyai jarak purata 149, 680, 000 kilometer. Jarak matahari dari bumi adalah lebih kurang 400 kali jarak bulan (dari bumi) sementara diameter matahari pula lebih kurang 400 kali diameter bulan. Oleh sebab nisbah-nisbah ini agak sama, dari bumi, saiz matahari dan bulan kelihatan agak sama, lebih kurang 0.5 darjah sudut dalam ukuran sudut.

Gerhana matahari berlaku kerana fenomena alam yang bergerak mengikut sistem semula jadi dan prosesnya telah pun diperbincangkan melalui fakta saintifik menerusi kajian-kajian pakar astronomi. Namun demikian, pada zaman dahulu dan barangkali sehingga ke hari ini. Terdapat banyak kisah dongeng dan mitos kebudayaan berkenaan gerhana matahari yang meniti di bibir-bibir kaum seluruh dunia. Kebanyakannya telah menjadikan gerhana sebagai simbol kepada ketakutan.

Perkataan gerhana berasal daripada perkataan Yunani yang bermaksud “pengabaian”. Secara literalnya, gerhana dilihat seolah-olah sedang mengabaikan bumi sehingga bumi terpaksa bergelap daripada cahaya matahari. Gerhana pula seringkali ditafsirkan sebagai penjelmaan naga atau syaitan yang sedang menelan matahari. Masyarakat China purba kebiasaannya akan memalu gendang bagi menakutkan naga yang sedang menelan matahari. Di India berbeza pula, mereka akan berendam di dalam air sehingga paras leher, lalu melakukan aksi penyembahan menurut kepercayaan mereka seolah-olah sedang membantu matahari melawan naga.

Menurut David Dearbon, seorang ahli astrophysicist berkata, “Agak masuk akal apabila gerhana matahari dianggap sebagai sial. Pada kebudayaan tamadun awal, matahari dilihat sebagai pemberi kehidupan yang dilihat wujud pada setiap hari. Apabila muncul sesuatu yang cuba ‘mengancam’ matahari, ia dianggap sebagai petaka yang sangat buruk.”

Mitos Babylon

Lebih kurang 2000 tahun yang lalu, kerajaan Babylon mampu membuat perkiraan bahawa terdapat 38 kemungkinan gerhana akan berlaku dalam tempoh 223 bulan, iaitu jumlah keseluruhannya adalah 18 tahun. Ahli Astronomi moden menamakan tempoh 223 bulan itu sebagai Kitaran Saros. Menurut juru ilmu di Babylon, gerhana bulan membawa ramalan tentang kematian raja. Tetapi syarat untuk kemunculan nasib malang itu tidak terlalu mudah. Jika Musyhtari kelihatan semasa kejadian gerhana, maka raja akan selamat. Nampaknya gerhana matahari mempunyai perkaitan yang rapat mengenai kesihatan dan kehidupan seseorang raja. Dalam hal tersebut, sekiranya gerhana matahari berlaku. Satu mekanisma telah dirancang untuk menyelamatkan nyawa raja, iaitu Ritual Pengganti Raja.

Terdapat lebih kurang 30 catatan tentang ritual ini dalam pelbagai surat dari Assyria. Dalam rujukan awalnya, seorang raja di Bandar Isin, Erra Imitti telah diganti dengan seorang tukang kebun bernama Enlil Bani sebagai pengganti raja dalam ritual yang akan dijalankan. Nasib baik untuk tukang kebun itu, raja yang asal mati semasa makan sup panas, dan pekebun itu kekal menduduki takhta dan menjadi raja dengan nasib yang baik. Cerita tersebut dianggap sebagai fakta dan telah memerintah di Isin pada abad ke 19 Sebelum Masihi. Bagaimanapun, kisah itu tetap dianggap sebagai lagenda dan disampaikan bertujuan untuk menerangkan tentang penurunan takhta dari satu keluarga atau keturunan yang lain, bukan mengikut garisan keturunan.

Mitos Vietnam

Di Vietnam, penduduknya percaya bahawa gerhana matahari berlaku kerana matahari sedang dimakan oleh seekor katak gergasi. Menurut kisahnya, katak gergasi itu yang diikat dengan rantai emas di sebuah kolam oleh Hanh (Dewa dalam kepercayaan rakyat Vietnam) cuba melepaskan diri apabila tuannya sedang tidur. Gadis Bulan akan bergegas mengejutkan Hanh kerana hanya Hanh seorang yang mampu membuatkan katak gergasi memuntahkan bulan itu semula.

Mitos China

Dalam mitos China purba, gerhana matahari berlaku apabila makhluk naga dari langit menelan matahari. Malah turut mempercayai naga yang sama menyerang bulan semasa gerhana bulan. Dalam bahasa Cina, penggunaan terma gerhana ialah “chih” yang bermaksud “makan.” Dalam catatan China purba, gerhana matahari ditafsirkan sebagai “matahari sudah dimakan”. Sudah menjadi tradisi bagi masyarakat China purba untuk memalukan gendang dan periuk supaya bunyi bising itu dapat menghalau naga semasa kejadian gerhana berlaku. Malah, dalam kejadian yang berlaku pada abad ke-19, tentera laut China menembak meriam semasa gerhana bulan untuk menakutkan naga yang sedang makan bulan.

Mitos Hindu

Seperti yang tercatat dalam mitologi India purba, Syaitan Rahu telah mencuri ramuan ajaib supaya dapat hidup kebal buat selama-lamanya. Perbuatan tersebut disaksikan oleh bulan dan matahari lalu mereka memberi amaran kepada Dewa Vishnu. Seperti yang diceritakan dalam dongeng, Vishnu memenggal kepala Syaitan Rahu namun kepalanya tetap hidup buat selama-lamanya sementara badannya pula lebur dan mati. Kerana rasa terhina dan mahukan keadilan, Rahu mengejar bulan dan matahari lalu dia menangkap dan menelannya. Namun tanpa kerongkong, matahari dan bulan hanya melepasi menerusi kepalanya sahaja.

Mitos Afrika

Puak Batammaliba di Togo dan Benin, Afrika melihat gerhana sebagai peluang untuk menamatkan persengketaan lama. Dalam mitos ini, gerhana berlaku disebabkan pergaduhan matahari dan bulan. Apabila gerhana melanda, puak Batammaliba berkumpul bersama sebagai satu komuniti dan cuba menamatkan perbalahan sesama mereka sebagai cara menggalakkan matahari dan bulan agar berbuat perkara yang sama.

Mitos Korea

Dalam kisah mitos yang tercatat dalam Hangugui- Seolwo (Kisah Dongeng Rakyat Korea), terdapat banyak alam kayangan. Salah satunya ialah kerajaan kegelapan yang bernama Gamangnara. Raja Gamangnara berasa penat dengan kegelapan dan mula mendambakan cahaya matahari dan bulan. Dia menghantar makhluk anjing gergasi bernama Bul-Gae untuk mengejar matahari dan membawanya pulang ke alam kegelapan. Namun demikian, semasa Bul-Gae cuba menggigit matahari, kepanasannya telah membakar mulut anjing gergasi itu sehingga dia terpaksa melepaskannya pergi.

Raja Gamangnara berasa sangat murka dan menghantar seekor lagi anjing yang lebih ganas untuk menangkap bulan pula, sekurang-kurangnya. Namun, bulan terlalu sejuk dan membekukan mulut anjing gergasi. Meskipun berasa kecewa, Raja Gamangnara tetap berterusan menghantar anjing-anjingnya untuk menangkap bulan dan matahari dan tetap berakhir dengan kegagalan. Semasa kejadian gerhana, bahagian gelap yang melindungi bulan dan matahari dipercayai sebahagian daripada kesan gigitan dan terlindung oleh mulut Bul-Gae.

Kepercayaan lain berkenaan gerhana matahari

1) Sesetengah bangsa Itali percaya Bunga yang ditanam semasa gerhana matahari lebih cerah dan cantik berbanding bunga yang ditanam pada hari lain.

2) Ramai orang di India berpuasa semasa gerhana bulan atau matahari atas kepercayaan makanan yang dimasak semasa gerhana akan mengandungi racun. Malah sebahagian mengatakan minum air turut menjadi larangan. Sebahagian yang lain pula memilih untuk berpuasa sebagai alasan spiritual dan berdoa bagi pembebasan dewa matahari.

3) Salah satu mitos yang berterusan adalah dikatakan gerhana mampu membahayakan perempuan mengandung dan anak di dalam kandungan. Dalam setengah budaya, mereka percaya anak di dalam kandungan akan dibunuh oleh gerhana. Oleh itu, perempuan mengandung diperintahkan untuk duduk di dalam rumah.

4) Di Artik, Dewi Matahari, Malina mengasingkan diri selepas bergaduh dengan abangnya, Dewa Bulan Anningan.Anningan pergi mengejarnya sehingga terlupa untuk makan dan lama kelamaan badannya menjadi semakin kecil. Kadang-kala, dia berjaya mengejar Malina tetapi segala-galanya bertukar gelap, menjadi punca kepada gerhana matahari.

5) Puak Tewa di New Mexico percaya gerhana matahari berlaku kerana matahari sedang marah lalu membuat keputusan meninggalkan langit dan kembali ke dunia kayangan. Tetapi, matahari sentiasa berlapang dada untuk kembali semula ke langit.

6) Kaum Yunani Purba percaya gerhana berlaku kerana dewa sedang marah terhadap manusia. Menurut ramalan, benca dan kemusnahan akan menyusul selepas matahari.

Ketakutan dan ramalan terhadap gerhana masih lagi wujud sehingga ke hari ini walaupun kajian sains astronomi telah membuktikan mengenai proses kejadian seterusnya menafikan mitos-mitos yang mendakwa bahawa gerhana membawa sial kepada umat manusia. Bahkan umat Islam juga telah diajar oleh Rasulullah bahawa gerhana tidak memberi sebarang sial malah menggalakkan penganutnya mendirikan solat sunat gerhana sebagai tanda mengagungkan kebesaran TUHAN.

Rujukan:

1) https://ms.wikipedia.org/wiki/Gerhana_matahari

2) https://en.wikipedia.org/wiki/Vietnamese_mythology

3) https://en.wikipedia.org/wiki/Bulgae

4) http://www.infoastronomy.org/2016/02/bagaimana-proses-terjadinya-gerhana-matahari.html

5) http://www.exploratorium.edu/eclipse-archive/dragon.html

6) https://www.livescience.com/60084-eclipses-were-omens-in-ancient-world.html

7) https://www.timeanddate.com/eclipse/solar-eclipse-myths.html

8) http://news.nationalgeographic.com/news/2013/11/131101-solar-eclipse-myth-legend-space-science/

9) http://www.bibalex.org/eclipse2006/HistoricalObservationsofSolarEclipses.htm

10) http://www.ajc.com/news/national/sun-eating-demons-bizarre-but-brilliant-myths-and-superstitions-about-solar-eclipses/QTAmVLA9m1z4KVCUIeTVuI/

11) http://journaltimes.com/news/world/variations-on-ancient-solar-eclipse-myths/article_a2fe300b-eccd-5a32-92d8-9be519780ad4.html


Krisis Perbankan Yang Pernah Menimpa Israel

Tentu sekali ramai tidak tahu tentang krisis perbankan yang pernah menimpa Israel pada tahun 1983. Apa yang berlaku jelas membuktikan bahawa Israel bukanlah sebuah dunia kewangan serba kebal.

Malah apabila Israel mengisytiharkan kemerdekaan, seluruh dunia menahan ketawa melihat produk eksport mereka.

Kepimpinan Levi Eshkol (1963-1969) dan Golda Meir (1969-1974) menyuburkan institusi perbankan negara. Semasa 1970-an pula, Bank Hapoalim mula mengawal harga saham dalam pasaran bursa.

Tindakan Hapoalim sebenarnya mudah. Bank ini menggalakkan orang ramai melabur dalam saham dengan jaminan palsu yang harga saham akan terus meningkat (Blass & Grossman, 1996).

Orang ramai pun membeli, dan Hapoalim memperolehi permodalan lebih tinggi. Sesiapa yang tidak mampu tetapi berminat pula boleh membuat pinjaman untuk melabur. Jadi bank mendapat keuntungan daripada kadar faedah pula.

Taktik ini dihidu bank-bank lain, seperti Clali, Igud, Leumi dan sebagainya. Jelas sekali mereka sedang memanipulasikan institusi perbankan.

Kegiatan mereka tidak sah di sisi undang-undang – tetapi mereka menipu dalam laporan akhir tahun untuk meloloskan diri daripada cengkaman suruhanjaya kerajaan.

Satu-satunya bank yang enggan menyertai langkah manipulasi ini ialah First International Bank of Israel.

Pihak perbankan juga pandai memanipulasikan fakta. Selama ini kerajaan Israel menggalakkan orang ramai membuat pinjaman bank. Pihak bank pula digalakkan membeli bon kerajaan.

Jadi kerajaan dengan cara ini boleh mencetak wang. Bank-bank yang memanipulasi menggunakan hujah ini sebagai penampan.Dan saham tanpa henti dikeluarkan (dan dibeli) sepanjang 1970-an hingga awal 1980-an.

Mula-mula nampak berjaya. Bank menjadi besar. Banyak cawangan dibangunkan, memberikan peluang pekerjaan kepada ribuan orang. Mereka meneruskan amalan ini, kerana sesiapa yang berhenti akan nampak lemah.

Malah Yoram Aridor yang menjaga portfolio kewangan dibawah Menachem Begin juga menyertai skim pelaburan saham ini. Jadi orang ramai menjadi yakin, yakin dan yakin.

Malapetaka

Jumlah pasaran perbankan melambung tinggi, tetapi pulangan modal mula mengecut. Bermula 1980 hingga 1982, pulangan 41 peratus turun ke 28 peratus. Pada tahun 1983, langit Tel Aviv semakin runtuh.

Semua bank sudah tahu yang amalan manipulasi sebegini sedang mengembangkan tanpa membangun. Ibaratkan belon: tiba masa akan meletup.

Kementerian Kewangan pula rela diam daripada berlaku jujur, hingga sanggup melemahkan matawang shekel untuk menghentikan kegiatan manipulasi.

Kemudian Amerika Syarikat datang, bukan untuk membantu. Sebaliknya dolar Amerika sebenarnya membuat hal.

Ramai menjual saham bank Israel untuk membeli dolar Amerika. Pada 2 Oktober 1983, orang melepaskan pegangan saham begitu banyak (satu hari itu lebih banyak daripada seluruh September).

Jadi sekarang saham berapungan dalam bursa, tidak bernilai dan perlu dibeli pada harga tinggi supaya bank boleh mengekalkan pasaran.

Selama beberapa hari, situasi ini berlarutan dan Menteri Kewangan seolah-olah berpihak pada bank. Ketika ini orang sudah tidak berpegang pada kerajaan.

Yoram Aridor mempunyai solusi: hadkan pembelian AS$, dan semua wajib melabur dalam saham bank.

Namun pada 6 Oktober, bursa saham hancur berderai. Aridor membuat keputusan untuk menggunakan duit awam supaya boleh membantu bank. Bursa saham ditutup beberapa minggu, dan matawang shekel menjunam 23 peratus.

Kerajaan Israel tidak membantu bank secara percuma. Krisis perbankan ini terlalu kritikal, kerana kos bantuan mencecah AS$6.9 bilion (KDNK Israel 1983 ialah AS$27 bilion). Krisis ini menyebabkan Clali, Hapoalim dan Leumi dimiliki kerajaan (Levin, 1999).

Artikel ini turut boleh dibaca di portal kewangan dan ekonomi kami, The Outlook.


Pokok Tropika Amazon Kelirukan Saintis Selama 50 Tahun

Dalam hutan hujan tropika Amazon, banyak pokok-pokok eksotik yang hanya ditemui di Amazon dan ramai saintis menemui spesis-spesis pokok Amazon yang unik. Namun ada satu spesis pokok tropika yang menjadi misteri bagi saintis selama 50 tahun. Apakah pokok yang begitu lama mengelirukan saintis ini?

Robin Foster, ahli botani dari Institut Smithsonian menyatakan kekeliruan akan spesis pokok tropika berbunga yang tumbuh di pinggir Sungai Manu. Biasanya beliau cepat mengenal pasti spesis pokok apabila sekali pandang, namun spesis pokok yang beliau temui pada 1973 ini tidak dapat mengenalpasti kerana banyak ciri pada pokok itu ditemui pada keluarga pokok berbunga lain.

Pokok tropika ini berbunga pada akhir musim kering dan hujan, serta mempunyai bunga ‘jantan’ dan ‘betina’ berasingan. Semasa kedua-dua musim ini berlaku, pokok ini berbuah dengan saiznya kecil, berwarna jingga, dan berbentuk seperti tanglung kertas. Rasa buah ini pula manis dan mempunyai rasa berkrim.

Pokok tropika misteri ini telah diambil sampel dia kemudian menunjukkan kepada ahli botani lain untuk mengenal pasti apakah spesis pokok itu, namun kebanyakan mereka seperti Foster, bingung akan ciri-ciri terdapat pada pokok tersebut.

Menurut ahli botani lapangan bernama Nancy Hensold, beliau berusaha identifikasikan spesis pokok misteri ini melalui teknik membedah ovari bunga dan menangkap gambar debunganya, namun beliau masih gagal mengenal pasti sepenuhnya.

Bagaimana dengan kajian DNA? Pada awalnya kajian ini juga gagal kerana spesimen kering yang dikaji kekurangan bahan genetik. Walau bagaimanapun, ahli ekologi dari Manu National Park bernama Patricia Álvarez-Loayza mempunyai spesimen pokok yang masih segar.

Setelah diselidik organel nukleus dan kloroplas (chloroplast) dalam pokok misteri ini, mereka telah menemui bahawa pokok ini termasuk dalam keluarga Picramniaceae. Tetapi saintis masih tidak berpuas hati kerana pokok ini sangat berbeza dengan pokok dari keluarga Picramniaceae yang buahnya warna hijau dan tidak berbentuk tanglung kertas.

Justeru, saintis bersepakat bahawa pokok tropika yang berbuah tanglung kertas ini berada di kumpulan genus baharu dinamakan sebagai Aenigmanu yang bermaksud ‘Misteri Manu’. Nama spesis pula ialah ‘alvareziae’, sempena nama Álvarez-Loayza yang banyak membantu dalam kajian pokok misteri ini. Maka, nama saintifik pokok tersebut ialah Aenigmanu alvareziae.

Pokok ini mempunyai kepentingan bagi kaum asal Machiguenga di tenggara Peru sebagai ubat. Martin Cheek iaitu ahli taksanomi dari London’s Royal Botanic Gardens menyatakan bahawa khasiat pokok Aenigmanu harus dikaji kerana ia mempunyai ubat anti-kanser.

Walaupun mereka telah menamakan spesis pokok ini, namun populasi pokok Aenigmanu berkurang secara mendadak dan hanya beberapa lokasi saja tumbuhan ini ditemui. Maka, saintis mengisytiharkan bahawa pokok Aenigmanu sebagai spesis terancam. Mereka kini berusaha memulihara spesis pokok ini agar dapat mengkajinya lebih lanjut.

RUJUKAN:

Koumoundouros, Tessa. (8 Oktober 2021). This Unusual Plant From The Amazon Rainforest Has Baffled Scientists For 50 Years. Science Alert.


Elon Musk Cabar PBB Guna 6 Billion Hartanya Tamatkan Kebuluran, PBB Sahut!

Peralihan zaman membuat Elon Musk jadi orang paling kaya dunia. Dulu dunia bergantung pada industri bahan api semulajadi seperti petrol untuk sektor automotif.

Komitmen Amerika Syarikat, China dan Kesatuan Eropah ke arah kereta elektrik telah menaikkan saham banyak pengeluar sub-sektor berkenaan.

Musk pula sudah lama menggerakkan jenteranya melalui Tesla sekadar tunggu dapat untung. Pada masa sama, SpaceX memenuhi kehendak NASA yang ingin beralih daripada kapal angkasa space shuttle.

Dua syarikat ini melonjakkan nama Musk ke takhta paling atas, melepasi Bill Gates, Mark Zuckerberg dan Warren Buffett.

Gates sekarang ini lebih menumpukan perhatian pada kerja amal. Beliau sangat terkenal dengan kegigihan dalam penyelidikan vaksin, yang terbukti menyelamatkan ribuan di Afrika. Buffett juga terkenal dengan kerja amal, siap pernah menderma AS$25 bilion pada tahun 2009.

Identiti mereka dalam dunia amal sudah kukuh. Musk pula bukan sama sekali tangkai jering. Tetapi beliau banyak menderma dalam teknologi seperti sistem tenaga suria, Big Green, Wikimedia dan sebagainya.

Sebelum ini nama Musk tidak dipandang sangat. Malah Tim Cook daripada Apple sendiri tidak ingin berjumpa apabila Musk datang dengan niat untuk menjual Tesla (Lambert, 2020).

Tetapi apabila Tesla menjadi orang paling kaya dunia, nama beliau menjadi sasaran.

Seruan Daripada South Carolina

David Beasley pernah menjadi gabenor bagi negeri South Carolina atas tiket Republikan. Kapasiti ini membuka jalan kepada pelantikan sebagai Pengarah Eksekutif bagi Program Makanan Dunia (WFP) dibawah Pertubuhan Bangsa-Bangsa Bersatu.

WFP adalah sebuah organisasi kemanusiaan paling besar dunia yang secara khusus ingin memεrαηgi kebuluran demi jaminan makanan. Walaupun berbunyi agenda globalisasi, 97 juta orang sedang hidup dengan bantuan WFP. Beasley kiranya pandai buat kerja.

Untuk mendapatkan dana, Beasley baru-baru ini ada cakap sesuatu yang mungkin panas pada telinga Elon Musk. “Golongan hartawan perlu galas tanggungjawab sekali seumur hidup. AS$6 bilion untuk bantu 42 juta orang yang akan mati tanpa bantuan kita.” (McSweeney & Pourahmadi, 2021).

Dua nama dipetik: Musk dan Jeff Bezos (pengasas Amazon). Permintaan ini sebenarnya tidak salah pun. Harta billionaire di Amerika Syarikat melambung hampir dua kali ganda, meskipun dalam keadaan serba serbi pαηdεmik.

AS$6 bilion hanya 0.12 peratus sahaja daripada jumlah harta mereka kumpul sepanjang pαηdεmik… sementara 22.8 juta rakyat Afghanistan berada pada ambang kebuluran teruk.

Ada satu benda yang membezakan Musk dengan hartawan lain. Beliau lantang sebenarnya. Jadi dengar seruan ini, Musk pun membalas: “aku sanggup jual saham Tesla dan derma jika kalian boleh buktikan (AS$6 bilion boleh bantu bab kebuluran).” (Tan, 2021).

Orang ramai pun gelak di alam maya seolah-olah “abang besar” sudah meηcαbαr “elitis global”. Lama juga WFP senyap, seolah-olah sudah terciduk.

Diam-Diam Ubi Berisi

Dari awal lagi point utama David Beasley sudah disalah erti. Beasley cakap “AS$6 bilion boleh bantu menyelesaikan kebuluran global”. Orang baca, “AS$6 bilion akan menyelesaikan kebuluran global.” Beza dari segi konteks dan makna.

Kerana WFP menjana AS$8.4 bilion pada tahun 2020, terlalu cukup untuk selesaikan kebuluran global kalau itu yang Beasley cakap demikian hari.

Walaupun ada salah faham konteks, Beasley masih menyahut cαbαrαη Musk. Jumlah AS$6.6 bilion akan dibahagikan dalam tiga bentuk: 1) AS$3.5 bilion untuk beli dan hantar makanan, 2) AS$2 bilion pula dijadikan bantuan tunai dan baucer makanan dan 3) AS$700 juta lagi untuk menguruskan program makanan bersesuaian dengan keperluan semasa. Selebihnya disimpan untuk pengurusan, pentadbiran dan ketelusan.

Buat masa sekarang, Musk belum menjawab. Tetapi balasan Beasley menunjukkan yang krisis kebuluran sedang bertambah buruk sejak COVID-19 melanda. Komitmen beliau membuka bayangan tentang nasib rakyat Malaysia yang sekarang ini lapar dalam negara aman

RUJUKAN:

Lambert, F. (2020, Disember 22). Elon Musk reveals he looked to sell Tesla to Apple for a fraction of its current value. Electrek.

McSweeney, E., & Pourahmadi, A. (2021, November 1). 2% of Elon Musk’s wealth could help solve world hunger, says director of UN food scarcity organization. CNN.

Tan, H. (2021, November 1). The UN says $6B from the world’s billionaires could solve a hunger crisis. Elon Musk says he will sell Tesla stock and donate proceeds if the UN can prove that. Yahoo.


Peradaban Atlantis

Kisah tamadun Atlantis tercatat dalam karya Plato iaitu ‘Timaeus’ dan ‘Critias’. Karya ini ditulis dalam bentuk dialog antara dua orang ahli politik, iaitu Critias dan Hermocrates dan dua orang ahli falsafah iaitu Socrates dan Timaeus.

Dalam ‘Critias’, pengenalan dimulakan dengan pembahagian kawasan untuk dikuasai antara dewa-dewa Yunani. Dewa Poseidon diberikan sebuah pulau seluas neara Libya dan Asia Kecil yang terdiri daripada gunung-ganang.

Pulau tersebut terletak melepasi Gerbang Hercules (Pillar of Hercules) yang menjadi laluan laut antara Sepanyol dan Afrika menuju Lautan Atlantik.

Pada satu hari, Poseidon jatuh cinta pada seorang manusia bernama Cleito. Poseidon bentukkan pulau yang dia kuasai itu seperti gambar di bawah sebagai anugerah percintaannya.

Tiga lorong air dan tembok yang mengelilingi pusat seperti cincin itu dibangunkan untuk melindungi Cleito. Mereka melahirkan lima orang anak.

Salah seorangnya adalah dewa Atlas. Kebetulan nama Atlas anak Poseidon ini sama dengan titan Atlas yang sangat popular sebagai titan yang telah memikul dunia sebagai hukuman setelah perang antara dewa-dewa dan titan-titan.

Nama Lautan Atlantik (Sea of Atlas) dan kota Atlantis (Island of Atlas) adalah bersempena dengan nama Atlas ini. Atlas merupakan raja pertama kota tersebut.

Atlantis merupakan kerajaan yang kaya dan subur. Tatanan masyarakatnya sangat sempurna dan mempunyai leluhur yang tinggi. Kaya juga dengan pengetahuan.

Dalam karya ‘Timaeus’, Socrates pernah membayangkan sebuah masyarakat yang sempurna seperti yang pernah dijelaskan panjang lebar dalam karya ‘Republic’ iaitu konsep ‘Philosopher King’.

Socrates bertanya kepada tiga orang yang terlibat dalam dialog ini contoh-contoh masyarakat tersebut. Critias menyebut peradaban Atlantis. Socrates sebenarnya membayang Athens sebagai masyarakat yang sempurna kerana terdiri banyak sekolah falsafah.

Apabila Atlantis mula berkuasa, mereka menguasai banyak wilayah di sekitar wilayah utara Afrika sehinggalah mereka diundurkan oleh tentera Athens.

Ketamakan dan kegilaan kuasa dalam kerajaan Atlantis telah membuatkan dewa-dewa murka lalu banjir besar menimpa kerajaan ini. Lalu, Atlantis pun tenggelam tidak ditemui.

Karya ini mempunyai pelbagai tafsiran, tapi ahli-ahli sejarah bersepakat kota ini adalah kota fiksyen yang Plato jadikan sebagai alegori untuk menjelaskan konsep masyarakat sempurna yang dipimpin oleh ahli falsafah.

Ada juga tafsiran lain bahawa Atlantis ini sebenarnya benua Amerika yang waktu itu masyarakat dunia Eropah belum lagi menemuinya. Banyaklah tafsiran dibuat.

Tapi kisah Atlantis ini sangat popular dalam pelbagai kisah fiksyen di masa kini yang telah menjadi ‘pop-culture’.


Apa Kaitan Antara Sufisme Dan Lirik Lagu Melayu?

Terkadang ketika terdengar sebuah lagu, kita merasakan ianya seseolah bukan berbicara mengenai cinta kepada kekasih semata-mata. Lagu tersebut seperti memiliki maksud yang kedua sehingga ada yang cuba mengaitkan dengan sufisme ataupun ketuhanan. Betul ke? Saya akan ulas dalam artikel ini.

Lagu adalah komposisi material pada penyesuaian perkataan lain untuk nyanyian atau bertujuan untuk dinyanyikan. Murphey (1992) menamakan lagu sebagai “ibu remaja”. Beliau mengatakan “ibu” dalam kenyataannya bermaksud bahasa yang sangat efektif dan bermusim yang digunakan orang dewasa untuk berkomunikasi dengan bayi.

Zurinah Hassan (1982) berpendapat lirik dapat menerangkan kisah atau pemikiran dalam sesebuah lagu serta mempunyai hubungan rapat dengan masyarakat. Pada pendapat peribadi saya, lagu adalah gabungan alat muzik, lirik yang berkualiti dan lontaran padu suara seorang vokalis.

Sebelum itu mari kita kenal secara ringkas apa itu sufisme.

Menurut Hamka (2016), sufi pada hakikatnya adalah satu tindakan yang bertujuan untuk memperbaiki budi dan membersihkan hati. Beliau juga berpendapat jalan sufi dan tasawuf pada mulanya memakai perasaan tetapi akhirnya menggunakan iradat (kemahuan).

Maksudnya di sini, sufi adalah salah satu cara untuk umat Islam membaiki segala amal ibadah yang selama ini tertinggal untuk dilaksanakan. Sufi juga merupakan sebuah jalan untuk mencapai satu peringkat dalam ibadah sehingga terlalu asyik terhadap cinta tuhan. Pada permulaannya, langkah untuk menuju ke jalan sufi itu pasti akan dimulakan dengan perasaan yang ingin berubah untuk lebih mendekati tuhan. Bagi mereka yang berjaya melepasinya akan mula tenggelam dalam cinta tuhan atas kemahuan individu itu sendiri.

Seterusnya, menurut Hamzah Fansuri (dalam A. Hasmy, 2019), sufi adalah rindu-dendam; rindu kepada Mahbubnya, Kekasihnya, Khaliqnya, Allah Yang Maha Esa. Hal ini dapat dilihat dengan jelas dalam beberapa syair yang dikarang sendiri oleh beliau iaitu Syair Perahu dan Syair Nama-Nama Tuhan. Syair-syair tersebut dipenuhi dengan kalimah memuji Yang Maha Esa tanda cinta paling agung. Kesufian Hamzah Fansuri dapat dilihat dengan sangat jelas melalui sajaknya ciptaannya iaitu:

Hamzah miskin hina dan karam,
Bermain mata dengan Rabbul Alam
Selamnya sangat terlalu dalam
Seperti mayat sudah tertanam.

Orang-orang sufi secara asasnya sudah terbiasa menggelarkan diri mereka sebagai hina, lemah dan miskin di hadapan kekuasaan Allah. Perkataan hina dan lemah itu adalah representasi kepada sifat manusia itu sendiri yang tidak sempurna melainkan Tuhan Yang Satu. Bukan itu sahaja, Hamzah Fansuri juga menerangkan tentang keadaan seorang hamba yang tenggelam dalam mendapatkan cinta Tuhan (A. Hasjmy, 2019).

Tambahan pula, situasi tersebut boleh dikaitkan dengan beberapa lagu yang dikatakan memiliki beberapa unsur rindu-dendam kepada tuhan. Sebagai contoh, Asyik nyanyian Damasutra merupakan salah satu lagu yang memiliki unsur rindu dan cinta kepada tuhan.

Bukan itu sahaja, syair dan lagu yang mengandungi kalimah memuji Tuhan sering dipandang sebagai sebuah kesalahan besar apabila tidak diletakkan dalam genre nasyid. Oleh itu, Hamzah Fansuri mengunakan syair sebagai sebuah cara menyampaikan unsur sufi kepada masyarakat pada ketika itu.

Jadi apa kaitan pula antara lagu dan sufisme?

Sufisme dalam lagu bermaksud unsur keislaman atau ketuhanan dalam lagu yang bukan hanya bergenre nasyid sahaja. Mungkin ada yang berasa pelik bagaimana unsur ketuhanan mampu digaulkan dalam sebuah lagu bukan bergenre nasyid.

Berdasarkan sejarah, menurut Masroer Ch. Jb. (2015) suatu ketika dahulu wali songo memasukkan unsur Islam ke dalam kebudayaan Nusantara seperti tarian Barongan dan wayang kulit. Konsep ini jugalah yang digunakan oleh penulis lirik untuk memasukkan unsur ketuhanan dalam lagu dengan keindahan bahasa yang puitis.

Masalahnya sekarang lagu-lagu yang dikatakan ada unsur sufisme ini banyak dimasukkan dengan elemen rock sehingga ramai tidak menyedari maksud sebenar. Sebagai contoh, lagu Seruan daripada Lefthanded yang sebenarnya menyeru kita untuk pergi sembahyang disampaikan dalam genre rock keras ataupun heavy metal.

Hal ini juga dapat dibuktikan melalui kenyataan Habsah Hassan (2011) iaitu lirik yang dihasilkan hanya untuk memenuhi tuntutan nota lagu yang disulami dengan penggunaan tatabahasa yang salah tanpa lirik dapat dihayati sepenuhnya. Hujahan tersebut mungkin berdasarkan lambakan lagu-lagu era kini yang hanya enak di halwa tetapi kurang daripada segi maksudnya.

Tambahan pula, lagu-lagu yang masyhur dalam arena arus perdana kebanyakannya adalah mengenai cinta. Bermula daripada era Kassim Selamat and The Swallow sehingga ke era Aiman Tino, lagu cinta senantiasa merajai hati pendengar. Menurut Fernandez (2011), kebanyakan lirik lagu lebih memberi tumpuan terhadap cinta sedangkan ianya juga boleh dikaitkan dengan soal alam dan isu sosial yang berlaku di sekeliling kita.

Kenyataan ini menunjukkan lagu sering kali dianggap sebagai melalaikan apabila terlalu fokus kepada cinta. Situasi ini mungkin berpunca daripada sifat masyarakat Malaysia yang terlalu inginkan karya-karya berunsurkan cinta. Melodi lagu yang mendayu-dayu serta barisan lirik merayu sang kekasih sudah berakar umbi di dalam budaya Malaysia itu sendiri.

Apa-apapun, unsur sufisme dalam lagu bukanlah sesuatu perkara yang baru malahan sangat sinonim dengan industri muzik Malaysia. Namun begitu, ianya banyak disampaikan secara tersirat. Era 80-an dan 90-an menunjukkan kebangkitan lagu-lagu berunsurkan sufisme sehingga menjadi malar segar sehingga ke hari ini.

Memasuki era 2000, lagu berunsur sufisme semakin kurang dan jika ada pun hanyalah lagu-lagu daripada kumpulan Spider. Menjelang era 2010 hingga 2020, lagu berunsurkan sufisme kelihatan begitu kurang. Walaubagaimanapun, ianya masih ada melalui lagu Mista Pollution dan Servants of Alamin nyanyian Budak Nakal Hujung Simpang serta Purbawara.

Konklusinya, lagu yang bukan bergenre nasyid juga mampu menyampaikan gagasan sufisme walaupun secara tersirat. Bukan itu sahaja, lagu juga tidak boleh dianggap sebagai melalaikan hanya kerana berunsurkan cinta tanpa memahami mesej yang cuba disampaikan. Oleh itu, lagu yang bagus apabila mampu meninggalkan kesan kepada pendengarnya serta mampu memberikan kefahaman yang berlainan daripada kebiasaan.

RUJUKAN:

Hasjmy. (2019). Ruba’i Hamzah Fansuri. Kuala Lumpur: Dewan Bahasa dan Pustaka.

Fernandez, F. (2011, Mei 21). Getaran Jiwa: Irama, Lagu dan Sastera, Khas Buat Penulis Lirik. Dipetik dari https://www.mstar.com.my/spotlight/hiburan/2011/05/21/getaran-jiwa-irama-lagu-dan-sastera-khas-buat-penulis-lirik.

Habsah Hassan. (2011, Mei 24). Hilangnya Nilai Sastera dalam Lirik Lagu. Dipetik dari http://klikweb.dbp.my/wordpress/?p=2045.

Hamka. (2016). Perkembangan dan Pemurnian Tasawuf. Jakarta: Repbulika Publisher

Masroer Ch. Jb. (2015). Spiritualitas Islam Dalam Budaya Wayang Kulit Masyarakat Jawa dan Sunda. Jurnal Sosiologi Agama, 9(1), 38-56.

Murphey, T. (1992). Music and Song. Oxford: Oxford University Press.

Zurinah Hassan. (1982). Lirik Lagu-lagu Pop Melayu: Nilai Keindahannya Terabai. Kuala Lumpur: Dewan Budaya.


Perkuburan Berusia 3,000 Tahun Ditemui Di China

Selepas dua tahun membuat ekskavasi di Yinxu, Anyang, sekumpulan ahli arkeologi dari Institut Arkeologi dan Relik Kebudayaan Anyang telah menemui perkuburan lama era Dinasti Shang/Yin yang berusia 3,000 tahun. Ia merupakan satu penemuan yang luar biasa kerana dinasti ini merupakan dinasti pemerintah terawal China. Dinasti ini dikenali kerana memperkenalkan pelbagai inovasi dalam pelbagai bidang seperti ketenteraan, matematik dan astronomi.

Yinxu merupakan ibu kota Dinasti Shang yang diasaskan oleh pemerintah ke-20 dinasti itu, Pan Geng pada 1300 SM. Memandangkan ia digunakan sebagai ibu kota kerajaan selama 255 tahun, tinggalan istana dan kuil diraja merupakan hadiah terbaik bagi komuniti arkeologi China. Kawasan perkuburan yang ditemui beberapa hari lepas milik sebuah puak bernama Ce.

Para pengkaji berpandangan sedemikian selepas melihat banyak artifak mengandungi inskripsi Ce yang masih utuh dan diperbuat daripada batu, jed dan gangsa. Selain itu, mereka turut menemui 18 buah tapak bangunan, 24 buah makam, empat lubang kuda dan kereta kuda. Ketika ini, mereka sedang berusaha mengenalpasti kaitan status sosial puak Ce. Ini termasuk pembahagian pekerja dan hubungan dengan Dinasti Shang.

Pengarah institut Kong Deming melihat kebanyakan artifak yang ditemui di situ sebagai jarang dan bernilai. Ini berikutan penemuan pelbagai perhiasan mewah pada rangka pahlawan dan kuda yang ditanam di situ. Ini termasuk topi pahlawan yang dihias dengan ikatan-ikatan cangkerang dan venier emas dan pelapik gangsa pada sesetengah rangka kuda. Dengan artifak sebegini, ia menunjukkan taraf kekayaan dan kedudukan sosial pemiliknya ketika itu.

Penemuan artifak-artifak ini bukan sekadar menunjukkan pencapaian hebat Dinasti Shang dalam bidang ketenteraan. Malah, ia turut menonjolkan sebab kerajaan ini terkenal iaitu suka berperang secara berterusan. Benar, kereta kuda terawal China dikatakan diperkenalkan pada 1200 SM oleh Wu Ding. Tetapi dengan penemuan di Yinxu ini, ia memberi peluang kepada komuniti arkeologi mempelajari lebih lanjut tentang keupayaan versi awal kereta kebal di medan peperangan.

RUJUKAN

Cowie, A. (2022, 7 Januari). Unique Bronze Age Clan Cemetery Excavated in Anyang, China. Ancient-Origins.

Xinhua. (2022, 6 Januari). 3,000-year-old clan cemetery uncovered in central China. The Star.

Sumber gambar: Institut Arkeologi dan Relik Kebudayaan Anyang/Xinhua


Gerakan-Gerakan Intelektual Terawal Di Eropah

Gerakan intelektual di Barat bermula dengan kemahiran membaca dalam kalangan masyarakat. Selepas kejatuhan Rom hinggalah kurun ke-12 M, tidak sampai 50% daripada jumlah populasi di Itali yang pandai membaca, meskipun Itali merupakan wilayah Barat yang paling awal menitik beratkan soal pendidikan.

Sekolah mula ditubuhkan ketika zaman Dinasti Carolingian oleh Charlemagne (742M – 814M) pada sekitar tahun 800M. Tetapi ia tidak begitu aktif, malah kualiti dan kuantitinya juga sangat rendah. Selepas 200 tahun menghadapi peperangan dari pencerobohan Viking, sekolah-sekolah ditutup.

Pada sekitar tahun 1100M, sekolah mula aktif kembali, tetapi ditubuhkan di gereja dan biara. Maka, hanya golongan agamawan yang diberikan pendidikan asas. Pendidikan asas ini berbentuk kemahiran membaca bahasa Latin, dan fokus kepada bahan bacaan Bible dan doa.

Pada awalnya, pihak Gereja memberikan orang biasa pendidikan ini, tetapi terlalu sedikit jumlahnya dan diabaikan keistimewaannya selepas itu. Walaupun begitu, terdapat beberapa sekolah alternatif yang bebas daripada Gereja yang turut memberikan pendidikan asas ini yang boleh dihadiri oleh orang biasa.

Sehingga tahun 1200M, agamawan adalah golongan yang mendominasi pendidikan. Selepas itu, sekolah alternatif mula aktif menerima pelajar. Kebanyakan daripada pelajar tersebut melihat pendidikan sebagai sebuah status yang tinggi. Ada juga yang mahu memenuhi badan-badan kerajaan, dan juga seorang peniaga yang memerlukan kemahiran membaca, mengira dan mengkatalog dokumen.

Tidak lama selepas itu, penggunaan bahasa Latin sebagai bahasa utama ditukar kepada bahasa vernakular di Eropah dalam pendidikan. Sekolah alternatif ini juga mengaktifkan pendidikan bidang selain bidang agama.

Pada kurun ke-12 M juga, universiti ditubuhkan. Sistem universiti sememangnya berasal dari Eropah walaupun pendidikan tinggi sudah lama wujud sejak zaman Yunani lagi. Tetapi pendidikan era Yunani adalah bebas, tidak mempunyai kurikulum dan tidak berogranisasi seperti pendidikan tinggi di Eropah Zaman Pertengahan yang lebih berorganisasi dan mempunyai fakulti.

Istilah ‘universiti’ pada asalnya bermaksud persatuan yang mengumpulkan pelajar dan guru bertujuan pendidikan serta mempunyai hak dan kepentingan tersendiri. Lama-kelamaan istilah tersebut telah sinonim dengan institut pengajian tinggi.

Universiti pada masa itu menyediakan pendidikan tinggi yang tidak disediakan di sekolah dan lebih fokuskan kepada pengajian dalam bidang teologi, undang-undang, perubatan dan liberal arts. Liberal arts adalah pengajian teks-teks klasik Rom dan Yunani. Antara universiti terawal adalah Universiti Paris di Perancis, dan Universiti Bologna di Itali.

Sejajar dengan perkembangan institusi pendidikan, aktiviti penterjemahan dan pengajian teks-teks lama mula dijalankan. Karya-karya Yunani dan Rom serta kajian santifik oleh orang Arab mula diterjemah ke dalam bahasa Latin. Aktiviti ini sangat aktif di Sepanyol dan Sicily kerana interaksi dengan orang Arab dan Yahudi yang dapat membantu mereka untuk menterjemah.

Pada peringkat awal, banyak karya Yunani diterjemah melalui terjemahan bahasa Arab yang sedia ada kerana tidak ramai sarjana Barat pada waktu itu yang celik dalam bahasa Yunani. Kemudian, kemunculan sejumlah mereka yang mahir dalam bahasa tersebut mula menterjemah teks Yunani tanpa melalui apa-apa perantaraan bahasa lain.

Pada sekitar tahun 1260M, hampir semua karya Aristotle dapat dibaca dalam bahasa Latin, juga karya-karya saintifik Ptolemy, Euclid dan Galen. Sarjana Barat juga mula membaca karya-karya falsafah Islam seperti Ibnu Sina dan Ibnu Rushd. Pencapaian dalam aktiviti terjemahan dan pengajian ini, Barat mula membina pemikiran dan kajian santifik mereka sendiri.

Scholatism merupakan gerakan pemikiran yang terawal di Barat. Secara terminologi ‘Scholatic’ berasal daripada bahasa Latin ‘scholasticus’ yang bermaksud kaedah atau jalan pengajian sekolah. Ia bukan sekadar kaedah, tetapi sebuah pemikiran yang cuba menyatukan ilmu akal, iaitu ilmu yang diperoleh melalui pemerhatian, pengalaman dan penaakulan manusia, dengan ilmu wahyu.

Ilmu akal yang dirujuk adalah falsafah klasik, dan ilmu wahyu adalah ajaran Kristian. Dalam hal ini, terdapat sarjana Barat yang merujuk falsafah Islam kerana sarjana Islam juga cuba menyatukan falsafah Yunani dan ajaran Islam itu sendiri. Tambahan lagi, tidak terdapat perbezaan ketara antara Islam dan Kristian.

Antara tokoh terawal dalam gerakan ini adalah Peter Abelard (1079M – 1142M) yang mahir dalam ilmu teologi dan logik. Sumbangan terbesarnya dalam perkembangan Scholatism adalah karya Sic et Non (“Ya dan Tidak”) yang memaparkan koleksi kenyataan yang pernah diucapkan oleh ilmuan dua generasi awal Kristian (seperti tabi’in dan tabi’ tabi’in dalam Islam) seperti St. Ambrose, St. Augustine, St. Gregory dan St. Basil.

Abelard menimbulkan persoalan ‘ya’ dan ‘tidak’ kepada kenyataan tersebut. Seterusnya, kaedah Scholatis digunakan untuk menyatukan hujah-hujah yang digunakan untuk mengiyakan dan menidakkan kenyataan tersebut. Dalam karya tersebut, Abelard tidak memberitahu sebarang solusi dalam karyanya, tetapi beliau cuba membuktikan kesucian Bible, serta mahu teologi diajar dan dikaji secara menyeluruh seperti ilmu sains.

Gerakan Scholatism dikembangkan dengan kemunculan karya Book of Sentences oleh pelajar Alebard, Peter Lombard (1100M – 1160M) yang memuatkan segala persoalan asas teologi. Hujah-hujah persoalan tersebut diambil dari Bible dan autoriti Kristian lalu memberikan pertimbangan ke atasnya.

Seterusnya, Scholatism dikembangkan lagi dengan memasukkan pemikiran-pemikiran Yunani dan Islam setelah karya mereka diterjemah. Pada pertengahan kurun ke-13 M, sarjana Barat mengikuti kaedah Lombard yang fokus pada teologi Kristian, dan pada masa yang sama mereka juga ambil pertimbangan dengan kaedah sarjana Yunani dan sarjana Islam.

Dengan cara ini, mereka cuba membina sebuah sistem pemahaman terhadap alam yang mengharmonikan alam kepercayaaan dan ilmu alamiah yang sebelumnya dipisahkan (Judith G. Coffin, Robert C. Stacey, Robert E. Lerner & Standish Meacham, 2002).
Antara intelektualis yang cuba membawa keharmonian ini adalah St. Thomas Aquinas (1225M – 1274M) yang memegang prinsip akal dan rasional dapat mempertahankan kepercayaan dan iman. Beliau percaya bahawa, penciptaan alam adalah hasil daripada rahmat Tuhan.

Maka, tidak menjadi satu kesalahan apabila mengkaji ilmu alamiah untuk mencapai kerangka teologi walaupun beliau sedar akan hakikat kepastian yang mutlak hanya dapat dicapai melalui wahyu dalam Bible.

Aquinas menggerakkan pemikiran ini dengan mengharmonikan falsafah Yunani, terutamanya pemikiran Aristotle, dan teologi Kristian. Beliau juga tidak menolak mengenai hal-hal berkaitan dengan kepercayaan yang tidak dapat dijelaskan dengan logik akal.
Pada masa yang sama, Aquinas tidak memandang remeh terhadap akal dan rasional manusia. Antara karyanya yang terpenting adalah Summa Contra Gentiles dan Summa Theologica.


Bagaimana Masjid Mampu Menahan Tsunami?

Antara sebab utama sesetengah masjid masih berdiri ketika banjir adalah kerana masjid banyak ‘lompong’ dan pintu masuk. Masjid kebanyakannya berdiri dengan tiang yang banyak. Banyak pula lubang di sana sini di dinding-dinding masjid.

Apabila berlakunya langgaran banjir atau tsunami, hentaman yang masjid terima tak begitu kuat kerana masjid bagi air lalu (flow) melalui ‘lompong-lompong’ yang luas itu. Bila banyak ruang yang luas terbuka ini, hentaman rendah, tekanan pun rendah.

Banyak bangunan seperti rumah-rumah di sekeliling masjid mudah runtuh sebab rumah ini dibina dengan cara ‘tertutup’. Yang terbuka cuma pintu kecil keluar masuk dan tingkap yang kecil.

Bila ada hentaman banjir atau tsunami, air tak dapat lalu (flow) dengan baik. Jadi hentamannya akan jadi kuat dan tekanannya akan jadi lebih tinggi, sebab itulah mudah hancur.

Ia tak macam masjid yang lebih terbuka.

Selain itu, masjid juga dibina daripada bahan yang lebih kuat berbanding rumah-rumah di sekeliling. Masjid banyak duit, nak cari bahan yang kuat bukan benda susah. Saban tahun ‘renovate’.

Rakyat biasa mana mampu nak ‘renovate’ setiap tahun. Jadi, berdasarkan perkongsian ringkas di atas, kita boleh katakan bahawa faktor seni bina dan bahan binaan yang dipasakkan pada masjidlah yang menjadi sebab-musabab rumah ALLAH ini mampu berdiri tanpa dibawa oleh air bah ketika tsunami atau banjir.

Dan ingin kami tegaskan bahawa artikel ini bukanlah untuk menidakkan kuasa TUHAN. Malah, post ini lagi meraihkan kekuasaaan TUHAN. Bukankah sains itu sendiri adalah ilmu TUHAN? Menerangkan setiap peristiwa yang dicetuskan oleh TUHAN melalui skop sains tidak pernah salah dan sebuah dosa.

Tahukah anda, dapat gunakan akal kita untuk menjelaskan kuasa Tuhan merupakan suatu yang ajaib. Kerana akal adalah antara ciptaaan Tuhan yang paling agung. Mengapa kita sering anggap sesuatu yang kelihatan ajaib, hebat, hanya mampu dijelaskan melalui cara ghaib sahaja?


Kenapa Negara Koloni British Lagi Kaya Dari Jajahan Barat Yang Lain?

Tirai bagi zaman kolonialisme telah lama ditutup. Dan kesan
daripada dasar-dasar antarbaangsa empayar yang menyertainya telah mencapai
suatu takat didih dengan sebuah peperangan besar. Menurut seorang penulis
Inggeris bernama Herbert George Wells, Perang Dunia Pertama merupakan sebuah
“peperangan untuk menamatkan semua peperangan”. Sebelum pembunuhan Franz
Ferdinand menjadi percikan api, minyak yang telah lama bertakung merupakan
hasil usaha beberapa empayar. Antara permainan mereka dalam geopolitik
antarabangsa ialah penjajahan.

Pemain-pemain utama dalam zaman ini ialah British, Belanda,
Sepanyol, Portugis, Belanda dan Rusia. Selama beratus tahun empayar-empayar
yang disenaraikan bertembung antara satu sama lain. Wilayah-wilayah yang
menjadi rebutan imperialisme ialah Asia Tengah (Uzbekistan ke Afghanistan) dan
Asia Selatan (India). Bermakna Perang Dingin yang ditanding antara Rusia dan
Amerika Syarikat pernah berlaku antara dua empayar iaitu Rusia dan British.

Kedua-dua empayar ini sedang bangkit. Rusia takut kuasa
ketenteraan dan perdagangan British, yang takut semangat juang Rusia dalam
usaha menakluki “mahkota imperialisme” iaitu India. Dalam persaingan politik
dan diplomasi ini, Rusia dan Britain masing-masing menggunakan negara
sekeliling demi kepentingan sendiri. Dan Perancis dibawah Napoleon Bonaparte
pun tidak mahu ketinggalan. Konflik berkemuncak sehingga berlakunya Perang
Crimea.

Dan akhirnya meletus pula Perang Dunia Pertama yang
mengakhiri kolonialisme. Banyak negara diisytiharkan merdeka daripada penjajah.
Selepas berpuluh-puluh tahun ditinggalkan penjajah, setiap negara ini
melaksanakan dasar sendiri. Namun jelas dan nyata, negara-negara jajahan British lebih kaya berbanding negara-negara
jajahan empayar lain. Ekonomi Indonesia (Belanda) mungkin telah menyentuh
angka trilion dalam nilai dolar. Namun dari segi setiap kepala (per capita), Malaysia (British)
sebenarnya lebih dari dua kali ganda
lebih kaya berbanding negara jiran tersebut.

Perbezaan yang sama boleh dijejak antara Malaysia dan
Filipina (Sepanyol). Dan banyak negara bekas sentuhan British pun mempunyai
kelebihan yang sama. Salah satu daripadanya ialah Israel yang pada awalnya
hanya mampu menghulurkan gigi dan kaki palsu sebagai antara bahan untuk pasaran
dunia. Ditertawakan, perubahan Israel boleh dikatakan “dari porselin ke
plastik” dengan kebangkitan ekonomi start-up dibawah pengurusan Benjamin
Netanyahu sebagai Menteri Kewangan.

Perkara ini berlaku disebabkan konflik dalaman politik British sendiri. Selama 200 tahun, rakyat
di England keluar untuk mencari peluang di negara-negara jajahan. Di sebalik
tirai besi yang menyaksikan kedatangan polis dan tentera bersenjata, British
juga membawa kaum keluarga untuk tinggal jauh daripada masalah-masalah Perang
Napoleon (1802-1813) misalnya. Tidak cukup dengan peperangan, mereka juga
berdepan dengan pergesaran politik dalaman.

Migrasi yang sama tidak dilihat dalam Perancis, Belanda dan
Jerman sebagai contohnya. Aktiviti Belanda hanya boleh dilihat di Afrika
Selatan sahaja yang dibangunkan dengan pesat sambil menganak-haramkan (lebih
teruk daripada menganaktirikan) bangsa tempatan. Maka pendatang-pendatang
British ini membina tempat tinggal di Amerika Syarikat, Kanada, Australia dan New
Zealand, turut menghalau bumiputera tempatan juga. Idea dan teknologi British
dicetuskan di negara baru. Dengan erti kata lain, mereka menerokai tanah baharu bukannya menjajah untuk ekonomi
semata-mata.

Sumber dan pasaran
didominasi dan dikawal mereka, tidak seperti empayar-empayar lain yang
hanya mengambil kesempatan. Infrastruktur sosial dan fizikal menjaminkan
kemandirian negara tersebut. Dan migrasi ini terhenti sekitar abad ke-18 untuk
ditekankan terhadap Malaysia, India dan Mesir pula. Tetapi anak-anak muda
sahaja dihantar, bukannya kaum keluarga yang memberikan peluang besar (tetapi
terhad) kepada bangsa-bangsa tempatan. Memandangkan tanah-tanah ini tidak
diterokai, British menekankan fokus terhadap ekonomi semata-mata.

Dan politik tempatan di Jerman dan Itali pula mula bergegar
dengan ramai dalam kalangan rakyat mencari peluang di bumi lain. Sebahagian
besar mendapatkan tempat teduh di Amerika Syarikat, yang sebelum 1905 tidak
langsung menubuhkan rang undang-undang kewarganegaraan. Sesiapa sahaja yang
berlabuh boleh bersaing.

Apabila British pergi, boleh dikatakan zon jajahan terbelah dua: antara kaya (Amerika Syarikat dan Australia) dan papa kedana (Zimbabwe dan Sudan). Perkara ini berlaku disebabkan dasar luar negara London sendiri. Yang kaya merupakan negara-negara diterokai, sementara kemiskinan melanda bagi negara-negara dieksploitasi ekonominya sahaja. Afrika Selatan dibedil teruk selepas Belanda mengangkat kaki.RUJUKAN: Quorra.  https://www.quora.com/Why-do-the-former-colonies-of-Britain-tend-to-be-wealthier-overall-than-the-former-colonies-of-France-the-Netherlands-Spain-or-Portugal


Hikayat Hang Tuah Dikarang Oleh Partisan Laksamana Johor Dan Nasionalis Melayu

Menurut Kassim Ahmad(1992) tidaklah diketahui siapakah yang sebenarnya mengarang Hikayat Hang Tuah ini namun dalam pada itu apabila kita menelusuri hikayat ini kita akan mendapati bahawa ia ditulis dengan tujuan tertentu oleh penulis yang tertentu.

Hikayat Hang Tuah terlalu banyak berkias dan diolah untuk menyampaikan maklumat berbeza dengan genre Sulalatus Salatin. Jelas bahawa ia ditulis tidak sebagai rujukan bersejarah mengenai salasilah raja-raja Melayu dan kisah-kisahnya merupakan mesej dalam konteks dan latar zaman akhir Johor Lama yang dilakonkan disebalik latar zaman Melaka.

Hikayat ini tamat dikarang pada tahun 1717 yakni disebutkan “tujuh likur(dua puluh tujuh) Jamadilakhir pada hari Ahad jam pukul empat petang sanah 1295″ pada ketika Johor sedang mula akan hancur diperebutkan antara Bugis dengan Siak. Dinasti Melaka tamat pada 1699 dengan mangkatnya Marhum Dijulang angkara komplot kaum Bendahara dan pembesar istana.

Pembesar yang taat seperti Seri Bija Wangsa dibunuh dan digambarkan dalam filem kita sebagai watak tukang fitnah dan orang jahat sedangkan Hikayat Siak menyatakan beliau ialah ‘Hamba Melayu” yang menyerahkan nyawanya sebagai galang ganti nyawa baginda Marhum Mangkat Dijulang.

Keluarga laksamana pula dilupa dan dipinggirkan setelah Laksamana Tun Abdul Jamil juga telah dibunuh atas perintah Bendahara Johor. Laksamana untuk pengetahuan kita ialah bapa kepada Cik Pong yakni bonda Raja Kecil Siak yang menyatakan baginda ialah waris tunggal Marhum maka ini menunjukkan selain hikayat ini memihak kepada faksi laksamana secara tidak langsung ia menyokong kedudukan Raja Kecil Siak di Johor. Pendek kata Raja Kecil atau nama asalnya Raja Bujang ialah cucu kepada laksamana pada sebelah ibunya.

Hikayat ini cuba mencungkil kembali romansi perihal kaum laksamana Melayu yang setia dan taat tapi kemudian ghaib entah ke mana pengaruhnya pada zaman interregnum sultan-sultan bendahara Johor dari keluarga peranakan Hadhrami. Jelas matlamat hikayat ini ditulis pada fasal paling awal dan pada baris paling atas untuk mencungkil perihal yang tersebut.

“…Ini hikayat Hang Tuah yang amat setiawan pada tuannya dan terlalu sangat berbuat kebaktian kepada tuannya.” (Kassim Ahmad, 1992)

Pada masa huru-hara negeri Melayu ini hikayat ini diharapkan dapat menghidupkan kembali kemegahan bangsa Melayu di Riau dan Semenanjung melalui watak laksamana sebagai ikon budiman.

Jika diperhatikan bahagian Laksamana Hang Tuah yang berasal dari Bugis tidak disebut dengan timbul pula versi asalnya dari negeri Melayu, banyak bayangan linguistik bahasa klasik semenanjung seperti mika, kelik dan banyak elemen yang membuatkan kita terbayang akan pengaruh Patani dan Perak turut terdapat dalam hikayat ini.

Agak menarik apabila hikayat ini diakhiri dengan fasal penaklukan Melaka oleh pakatan Johor-Belanda pada tahun 1640 yang turut disertai bendahara dinasti Melayu yang asal dan Laksamana Tun Abdul Jamil, begitu juga kisah Hang Tuah yang berakhir di Hulu Perak yakni di Raman.

-tm


Jenazah Nabi Danial & Rasulullah Menjemput Hujan

Korang tahu tak masa tentera Islam kalahkan Parsi, diorang jumpa satu jenazah yang masih sempurna atas katil. Tak reput atau berbau macam mayat biasa. Tahu tak dah berapa lama jenazah ni wafat? 1,100 tahun lebih dah!

Jenazah ini adalah Nabi Danial. Ia djumpai di Istana Khurmuzan, Tustar. Imam al-Bayhaqi meriwatkannya dalam Dalalil Nubuwwah.

Dah kenapa orang Tustar tak kuburkan?

Bila ditanya, mereka menjawab dengan satu jawaban mengejutkan. Rupa-rupanya setiap kali hujan tidak turun, jenazah Nabi Danial akan dikeluarkan dan diletak di padang luas. Lalu mereka meminta hujan dengan keberkatan jenazah baginda. Tanpa menunggu lama, titisan-titisan hujan akan jatuh dan membasahi bumi. Hal ni disaksikan oleh sahabat Nabi, Abu Musa Asyaari.

Dia juga menjumpai kitab suci di sisi jenazah Nabi Danial. Setelah diterjemah kepada bahasa arab oleh Abu Khalid bin Dinar, alangkah mengejutkan isi kitab tersebut sebenarnya berkenaan Nabi Muhammad di akhir zaman. Kitab suci ini diserahkan kepada Umar al-Khattab. Entah berkait ataupun tidak, Book of Daniel tercantum dalam Bible orang Kristian.

Khalifah Umar Al-Khattab seterusnya mengarahkan jenazah Nabi Danial dikuburkan, “sesungguhnya jasad ini adalah Nabi di antara para Nabi. Api tidak akan membakar jasad para Nabi dan bumi tidak akan merosaknya. Kerana itu, hendaklah kau dan seorang sahabatmu menguburkannya di tempat yang tidak ada seorang pun yang mengetahuinya kecuali kalian berdua.” 13 liang lahad digali pada siang hari. Lalu pada malam hari, jenazah Nabi Danial dimakamkan dalam salah satu lubang kubur tersebut.

Masjid Nabi Danial boleh disinggahi kat Iskandariah, Mesir. Alamatnya: Al Naby Danyal, Kom Ad Dakah Gharb, Al Attarin, Alexandria Governorate 5371040, Egypt.

Sultanul Ulama’ Izzuddin bin Abdus Salam menyifatkan semua mukjizat yang berlaku kepada Nabi-Nabi sebelum ini, boleh berlaku kepada Nabi Muhammad SAW. Jika Nabi Musa mengeluarkan air dari batu, Rasulullah pula mengeluarkan air dari jari jemarinya. Jika Nabi Musa membelah lautan, Rasulullah pula membelah bulan. Jika Nabi Isa menyembuhkan orang buta, Rasulullah memulih semula mata yang terkeluar dari lubangnya.

Jika jenazah Nabi Danial ada barakah menurunkan hujan, begitu juga Nabi kita.

Kalau korang perasan, dekat atas kubah hijau Rasulullah di Masjid Nabawi, terdapat bonjolan petak. Ada yang cakap pernah ada orang naik atas kubah, lepastu kena panah petir. Tak. Sebenarnya bonjolan petak tersebut adalah tingkap yang bawahnya makam Nabi Muhammad. Apa gunanya? Jikalau Madinah lama tak turun hujan, maka tingkap di atas kubuh itu akan dibuka. Lazimnya hujan akan segera turun. Jika tidak turun juga, tingkap di atas makam Nabi sendiri akan dibuka. Maknanya dah dua lapisan tingkap dibuka. Langit pun malu memandang ke bumi yang menyimpan jenazah Rasulullah, lalu menitislah hujan membasahi tanah.

Perbezaan kita Umat Muhammad dengan orang Tustar adalah pada adab. Sebaik saja Rasulullah wafat, jenazah baginda segera diuruskan para sahabat. Berbeza dengan orang Tustar yang membiarkan jenazah Nabi Danial di atas katil dan sekadar memanfaatkannya bagi meminta hujan.

Perbuatan ini dinamakan tabaruk.

Ia tidak salah dalam agama dengan sokongan banyak nas dan contoh dari Salafussoleh. Dalam Al-Quran, kita boleh jumpai ayat Nabi Yaakub menyapu muka dengan baju Nabi Yusuf. Serta merta katarak yang membutakan matanya sembuh. Bukanlah baju Nabi Yusuf itu yang menyembuhkan, tetapi Allah yang menyembuhkan. Perbuatan menyapu dengan baju itu hanyalah mengambil barakah.

فَلَمَّآ أَن جَآءَ ٱلْبَشِيرُ أَلْقَىٰهُ عَلَىٰ وَجْهِهِۦ فَٱرْتَدَّ بَصِيرًا ۖ قَالَ أَلَمْ أَقُل لَّكُمْ إِنِّىٓ أَعْلَمُ مِنَ ٱللَّهِ مَا لَا تَعْلَمُونَ
Tatkala telah tiba pembawa kabar gembira itu, maka diletakkannya baju gamis itu ke wajah Ya’qub, lalu kembalilah dia dapat melihat. Berkata Ya’qub: “Tidakkah aku katakan kepadamu, bahwa aku mengetahui dari Allah apa yang kamu tidak mengetahuinya”. (Surah Yunus, Ayat 96)

Sahabat Nabi mengambil berkat dari baginda. Ali ibn Ali Talib minum darah bekam Nabi, Ummu Salamah ambil peluh Nabi jadi minyak wangi, Muawiyah Abi Sufian simpan kuku Nabi agar dikuburkan bersamanya dan Khalid al-Walid menyimpan rambut Nabi dalam topi perangnya.

Selagi tidak berlaku syirik, tidaklah dilarang. Tabaruk bukanlah satu kesalahan asalkan berpandu syarak dan bertopang adab. Salafussoleh telah mencontohkan yang terbaik. Tidak seperti orang Tustar yang membiarkan Nabi Danial tidak dikuburkan, Umat Muhammad mememuliakan jenazah Razulullah. Hatta bertabaruk dengan jenazah baginda pun dibuat jendela istimewa!


Age Of Empires II: The Rises of The Rajas – Tamadun Melayu Dalam Permainan Video

Akhirnya admin berjaya juga mendapat akses ke permainan strategi komputer yang terbaharu Age of Empires II: The Rise of the Rajas.

Untuk makluman ia merupakan lanjutan daripada beberapa siri AOE terdahulu yang menampilkan pelbagai ketamadunan dunia bermula dari Eropah, Timur Tengah dan Timur Jauh, ia kemudian berkembang dengan memperluaskan skop kepada ketamadunan Afrika, India dan eksplorasi konkuistador Iberia di rantau Atlantik, membuatkan admin terfikir bahawa ia seolah-olah garapan semula komuniti AOE yang sebelum ini kecewa apabila siri ketiganya, AOE3 tidak begitu mesra pemain walaupun grafiknya begitu hidup mirip produksi permainan Lord of The Ring, The Settlers dan lain-lain.

Hal ini seolah-olah memberi petunjuk bahawa penggemar setia dan ‘noob-noob’ baharu AOE akan terus tenggelam dalam ektsensi AOE2 dalam tahun-tahun akan mendatang.

Cuma admin selaku peminat tegar sejak dari bangku sekolah rendah lagi, hampir 15 tahun silam, mendapati agak leceh apabila harus menggunakan perisian ‘Steam’ online untuk bermain. Admin yakin rata-riti penggemar ada cara untuk memintas halangan ini dan menikmati isinya yang mengujakan.

Seperkara, tidak dinafikan bahawa orang yang memperkenalkan permainan ini kepada admin dan permainan ini sendiri adalah sebab bagi terpupuknya minat admin secara mendalam terhadap bidang sejarah dan ketamadunan.

AOE memberi impak yang besar dan berterusan, memberi ruang penyertaan yang lebih bagi pemain-pemain untuk mengolah sendiri corak dan desain permainan misalnya melalui ‘Editor’-nya. Mode ‘single player’ atau ‘campaign’ selalunya akan habis. Ia mengundang kebosanan tetapi amat menarik dalam tempoh peningkatan usia dan era intermisi yang penuh dengan ‘install’ dan ‘uninstall’ seseorang yang gemar akan latar ketamadunan akan sentiasa mencari jalan untuk memuatnaik AOE2 semula kerana fungsi editor-nya. Ia boleh menghidupkan imaginasi dan fantasi ‘geek’ sejarah untuk membina satu ‘scenario’ sebuah rantau, sebuah kerajaan, atau yang paling digemari admin adalah membina sebuah kota ibunegara ketamadunan yang bermacam-macam mengikut pengetahuan sejarah yang infiniti.

AOE2: Kebangkitan Raja-raja ini sebenarnya amat ditunggu-tunggu ramai terutamanya oleh ‘gamers’ yang menjadi sebahagian daripada 200 ke 300 juta penduduk berbudaya, berbahasa dan berdarah Melayu di seluruh dunia bahkan penggemar-penggemarnya yang lain. Dari satu sudut kita melihat bahawa tindakan menampilkan ‘extension’ ini adalah strategi produser untuk menarik perniagaan dari rantau yang sedang membangun dan antara pengguna terbesar perisian dan perantian maya dan eletronik.

Tidak ada yang lebih menggembirakan penduduk rantau Melayu dan Asia Tenggara daripada diwujudkan tamadun-tamadun:

-Melayu
-Khmer
-Burma
-Vietnam

Tamadun Melayu ini admin dan beberapa rakan sepermainan mendapati agak dicemari dengan campur-aduk yang agak teruk antara identiti Melayu dan identiti Jawa cuma rasionalnya kita boleh menganggap bahawa persembahan ‘Melayu’ oleh produser kali ini cuba merangkumkan ras ketimuran ini yang wujud dalam ratusan bahkan ribuan etnik ke dalam satu rumpun linguistik yang dikenali sebagai ‘the Malay speakers’ yakni yang menghuni dari Laut Swahili di barat menganjur sehingga ke Laut Rapa Nui dan Hawai’i di timur, dan keluasan ini cuba direpresentasikan oleh kerajaan Majapahit. Agak tidak sesuai sebenarnya kerana ada saudara kerajaan Kejawaan ini yang lebih layak dipilih sebagai identiti pusat ‘Melayu’ yakni Srivijaya dan negeri-negeri purba di Semenanjung seperti Langkasuka dan Chih-tu.

Kemungkinan yang timbul akan ‘misrepresentation’ ini adalah disebabkan sebahagian besar rantau Asia Tenggara ini masih diselubungi kesamaran dan dalam pemahaman ketamadunan perspektif dunia intelektual Eropah, sejarah Alam Melayu dan Asia Tenggara ini masih bukan sejarah tetapi masih dalam peringkat perdebatan dan penghasilan teori-teori. Tidak ada yang pasti untuk dijadikan satu stereotaip atau silibus yang nyata apakah itu yang dinamakan sejarah sebenar alam sebelah sini pada zaman purba.

Jika diperhatikan juga rupa ‘the Malays’ dalam permainan ini juga agak janggal apabila berlaku kekeliruan untuk benar-benar mengasingkan yang mana ciri Jawa dan yang mana ciri Melayu secara etnik. Jika ingin dikatakan Jawa, pelbagai elemen seperti suara pemain kelihatannya Melayu, manakala jika ingin dikatakan Melayu desain dan ‘storyline’-nya memang Jawa dengan Raja Jayanegaranya, Gajah Mada dan ibukota Trowulan.

Hal ini memang boleh membentur konflik antara celik budaya-celik-budaya Malaysia dan Indonesia khasnya Indonesia kerana Gajah Mada seolah-olah dinafikan kejawaannya dan menggambarkan ia sebagai seorang tokoh Malay akan mengundang salah faham bahawa ia beridentitikan Melayu yang lazim dirujuk bertempat di Malaysia. Buka tengok ‘campaign’ dan anda akan perhatikan ikon klik masuk itu diletak jauh di sekitar Sulawesi dan Maluku. Apakah cara untuk meneutralkan perebutan identiti Melayu-Jawa ini?

Apapun masalah timbul apabila admin memerhatikan yang ‘portrayal’ orang Melayu dan bangsawan Jawa di sini amatlah buruk dari sudut attitude. Mereka disebut cerdik, tetapi tepatnya admin sebut licik dan bernafsu buas sentiasa berebutkan kuasa. Ramai yang akan kepanasan telinga jika mendengar suara sinematik yang bercerita dengan aksen Manglish-Inglish nya yang seolah-olah dibuat-buat ditambahkan lagi dengan kisah-kisah yang lebih ‘made-up’ daripada berkonotasi ‘historical’ atau epik. Mengapa tiba-tiba keluar kisah sang kancil? Apakah benar Gajah Mada itu seorang yang gila kuasa yang apabila tua mati dalam persaraan yang penuh hina? Apakah Raja Jayanegara benar-benar mati dibunuh tuan doktornya sendiri?

Apakah raja-raja Melayu di Dharmasaraya dan Tumasik benar-benar akhirnya ‘vanished’ hilang lenyap selama-lamanya ditakluk Majapahit? Ia mengundang persoalan sejauh mana penguasaan sejarah team produser tamadun Melayu kerana banyak representasi bersifat anakronikal walaupun secara umum ia masih tepat dalam ruang rantau yang sama. Kita sedar hakikat permainan eletronik tidaklah begitu senang untuk bisa menjadi senyata benda yang nyata tetapi ia tidak mustahil pula dipenuhi dengan perkembangan industri permainan eletronik sebagai wadah pendidikan yang turut digemari golongan ulat buku(silverfish yang membinasa?) dan intelektual yang hipster.

Dengan tidak menafikan kecanggihan grafiknya, pemain tamadun Melayu dalam pada itu akan menghadapi masalah untuk bermain sebagai kerajaan Melayu yang sudah salin memasuki agama Islam kerana desain unit-unit bangunan dan ketenteraannya memang berunsur era Hindu-Buddha. Bagaimana mahu bermain sebagai kerajaan Melaka atau Patani yang Islam?

Bagi yang bijak admin kira ada kaedahnya dengan bermain sebagai player tamadun India, kerana banyak bangunan dan unitnya mirip identiti Melayu selepas era Melaka. Bangunan yang bersifat domestik seperti Town Center dan House, atau ekonomikal seperti Mill, Dock, dan Market pula bolehlah disusunkan sebagai player ‘Malay’ kerana bentuknya memang kena dengan identiti Melayu. Ia evergreen. Cuma masih dipertikaikan senibina Melayu Hindu-Buddha pun agak ketara bau Khmernya meskipun kita tahu perkaitan antaranya memang wujud. Castle Melayu agak janggal kerana berbentuk struktur vertical macam piramid Mayan sedangkan dalam sejarah kita tidak memiliki struktur castle, tetapi kita lebih kepada ‘palace’ yang horizontal dengan bumbungan hingga tujuh ‘pangkat’ dan taman bunga di sekelilingnya. Wonder-nya pula berupa seperti Borobudur, Cham Tower atau Prambanan tapi sekali lagi agak tak realistik dan deviant.

Disamping itu, permainan yang bagus adalah bergantung kepada usaha yang ditunjukkan pengeluar bagi aspek latar seperti ‘terrain’, unit ‘gaia'(alamiah) dan ‘map generator’ kerana kita bermain dengan keinginan terhadap ciri realisme persekitaran. Siri AOE ini memberi tambahan yang banyak terhadap bentuk tanih, gunung bersalji, pohon-pohon renjung hutan khatulistiwa Asia Tenggara, hutan bakau, pasir pantai, air terjun, ngarai, sawah padi yang menjadi alternatif paling ‘ngam’ setelah bertahun-tahun bermain hanya dengan ‘farm’, kerbau, badak sumbu dan pelbagai tumbuh-tumbuhan yang unik.

Unit ketenteraan pula rata-rata masih terkebelakang dan kurang inovasi, semata-mata bergantung kepada introduksi watak-watak tokoh Melayu, unit elit istana yang bersenjatakan kerambit. Di sini admin lihat ada anakronikal pada keguguran penggunaan keris oleh unit istana yang tidak syak lagi adalah senjata yang tidak dapat dipisahkan dengan bangsawan dan hulubalang Melayu.

Unit-unit di barrack, stable, archery range, monastery, dock, siege workshop juga tidak ada inovasi yang menarik terutamanya yang paling disesali produser melupakan pelbagai jenis kapal Melayu yang sepatutnya diberikan penekanan lebih daripada tamadun lain memandangkan mereka memilih untuk meng’highlight’kan peranan talasokrasi(geo-politi kelautan) sebagai identiti Melayu.

Masih banyak yang perlu diterokai dalam permainan Age of Empires II: The RIse of The Rajas ini cuma dalam masa terdekat ini admin memang banyak menghadam produksinya dari aspek desain grafik, sejarah, budaya dan linguistik. Ulasan dari sudut ‘gameplay’ akan datang diulas lagi oleh rakan admin kita yang lain.

Admin fikir, seminggu dua ini paling lekas admin mahu desain satu ibukota kerajaan Patani, Kelantan atau Kedah dengan sawah padi yang terbentang dengan alor-alornya. Muaranya dijaga menara Sea Fortification dengan aliran keluar masuk kapal perang, kapal dagang Cina dan Arab dan perahu-perahu ‘canoe’ yang memeriahkan suasana negeri raja-raja yang kaya raya ini.

Dengan keluarnya siri Kebangkitan Raja-raja ini kita melihat akan realiti pengiktirafan terhadap budaya rantau dan rumpun Melayu. Ia bukanlah maya yang tidak wujud dan meminjam-minjam identiti luar tanpa rupa muka yang tersendiri. Ia sebuah ketamadunan langka yang bersejarah sebahagiannya kekal diingati sebagai legenda dan mitos agung yang diwarisi rantau yang makmur ini pada hari ini dinikmati oleh peribuminya dan sekelian dagang. Ia suatu kemuliaan dan penghormatan terhadap bangsa yang menjadi sukuan daripada 10 bahagian penduduk dunia. -tm


Adakah Itachi Seorang Hero?

Watak Itachi dikatakan seorang shinobi yang genius. Naik pangkat yang tinggi ketika umurnya yang muda. Perkara menarik yang menjadi penumpuan watak Itachi adalah tindakan membunuh seluruh ahli puak keluarganya, Uchiha dan menjadi sumber perkembangan watak adiknya, Sasuke.

Kalau sesiapa dah tonton anime dan dah baca manga ini sampai habis, kita akan tahu Itachi lakukan pembunuhan beramai-ramai ke atas puak Uchiha adalah sebab untuk mempertahankan Konoha. Selepas pembunuhan itu, Itachi keluar daripada kampung dan dipandang oleh orang Konoha sendiri sebagai pengkhianat dan penjenayah.

Di sini mungkin kita boleh buat dua kesimpulan berkenaan Itachi, iaitu Itachi terpaksa berkorban untuk mempertahankan Konoha ataupun dia tidak terpaksa melakukan hal itu sebab dia memang memilih untuk melakukan hal itu. Bagi aku, Itachi adalah pada kesimpulan kedua. Itachi tidak memiliki psikologi ‘matyr complex’ yang memenuhi kehendak psikologinya untuk menjadi ‘kambing hitam’ demi mempertahankan Konoha.

Macam Madara dan ahli-ahli Uchiha yang lain, Itachi cintakan keamanan. Malah, ayah Itachi, Uchiha Fugaku sendiri pun tidak mahu pertumpahan darah berlaku lagi antara Uchiha dan keluarga Senju. Fugaku memilih untuk melakukan kudeta dengan menjatuhkan Danzo dan Hiruzen supaya Uchiha dapat menguasai tampuk pemerintahan. Fugaku lakukan hal ini kerana melihat Uchiha semakin disisihkan.

Kita mungkin boleh lihat apa yang mahu dilakukan oleh Fugaku dapat mengurangkan pertumpahan darah. Tetapi di mata Itachi kudeta tersebut mungkin akan menimbulkan perang saudara kerana kuasa diambil secara rampasan.

Itachi membesar dalam suasana shinobi berperang dengan pelbagai sebab. Ketika mempunyai pilihan antara sama ada memilih untuk membunuh keluarganya ataupun menyertai kudeta, Itachi memilih untuk membunuh puaknya sendiri kerana dapat mengelakkan tumpah darah dan huru-hara dalam Konoha.

Menurut Jean-Paul Sartre, ahli falsafah Perancis, kewujudan kita adalah sebuah kebebasan. Kita bebas melakukan apa-apa pilihan tanpa pengaruh dan tekanan sosial di sekeliling. Orang yang membuat pilihan dengan kepercayaan bahawa ‘dia tidak mempunyai pilihan lain’ adalah orang yang mempunyai ‘bad faith’. Idea ‘bad-faith’ dibawa oleh Sartre sendiri bahawa, pilihan yang dibuat oleh seorang individu kerana tekanan sosial akan melahirkan nilai yang palsu dan mengabaikan kebebasan mutlak dalam dirinya.

Aku katakan Itachi seorang Sartrean Existentialist sebab kita boleh nampak Itachi boleh ‘move on’ selepas melakukan pembunuhan itu. Dia tidak meratap-ratap, menyesal ataupun apa saja yang dia lakukan atas sebab ‘dia terpaksa berkorban’. Dia memilih jalan itu kerana dia faham dan dia mahu.

Itachi cintakan kemanan dan kampungnya (nasionalis). Dia dibesarkan sebagai seorang shinobi yang paling kurang, pembunuhan terpaksa berlaku. Dia juga membesar sebagai seorang yang tidak terlalu bersosial. Ketika menjadi skuad ANBU, Itachi tidak teragak-agak untuk membunuh musuhnya walaupun musuh itu sudah terdaya lagi untuk melaksanakan misi. Maka, pilihan dia membunuh keluarganya kerana dia memang memilih untuk menjaga keamanan, bukan sebagai individu korban yang dia relakan.

Ada beza antara merelakan diri menjadi korban dengan memilih untuk mempertahankan sesuatu. Pilihan Itachi memang berat, iaitu sama ada untuk memilih kampung ataupun puaknya. Dia pun tahu, kalau secara individu, memang tidak semua yang setuju dengan rancangan Fugaku, tetapi secara kolektif begitulah. Bukannya Itachi tidak tahu. Pilihan yang berat itu, dia berkehendak untuk memilih yang menjadi tujuan kewujudannya menjaga Konoha, bukan merelakan diri menjadi korban kerana Konoha.

Seterusnya, pada peringkat awal, kita akan melihat Itachi adalah seorang yang paling teruk kerana sanggup membunuh puaknya sendiri yang masa itu kita sangka demi untuk mendapatkan Mangekyou Sharingan. Selepas segalanya didedahkan, kita akan dapati Itachi sebagai seorang hero sebab sanggup berkorban untuk Konoha, which bagi aku istilah ‘sanggup berkorban’ agak tidak sesuai untuk Itachi sebab Itachi memilih bukan pasrah.

Itachi memilih untuk membentuk diri dan kewujudannya dengan mempertahankan Konoha melalui pembunuhan puaknya sendiri. Bukan kerana dia mahu mengorbankan hidup dan identitinya demi Konoha.

Jadi, anda rasa dia seorang hero Konoha?

Entahlah, bagi aku, kalau dia seorang yang ‘berkorban’ mungkin dia kelihatan lebih heroic kerana sanggup mengorbankan kehidupannya di Konoha untuk melindungi kampung itu. Tetapi, sebab kalau ikut definisi eksistentialism yang aku letakkan pada Itachi, kelihatannya Itachi agak less heroic sebab dia tidak berkorban apa-apa, cuma itu pilihan dia mahu buat macam itu walaupun ia pilihan yang berat. Melainkan dia membunuh Sasuke juga sebab Itachi sangat sayangkan Sasuke.


Presiden Amerika Syarikat Paling Teruk Dalam Sejarah

Kalau tanya soalan ini di Amerika Syarikat, jawapan mesti antara Donald Trump dan Joe Biden. Siapa yang undi Trump akan kata Biden. Siapa yang tidak undi Trump mesti kata Trump. Hanya segelintir akan cakap Barack Obama atau George W. Bush.

Hakikatnya bukan Bush, Obama atau Trump. Mereka ada baik buruk masing-masing. Tetapi antara semua penguasa Amerika Syarikat, ada seorang yang layak digelar paling teruk dalam sejarah.

Presiden ini mula berkuasa pada tahun 1857, ketika Amerika Syarikat sangat panas dengan polemik perhαmbααn. Pada ketika itu, Mahkamah Persekutuan sedang berbincang tentang kes Dred Scott.

Senang cakap, seorang hαmbα sedang cuba membebaskan diri. Suasana cacamarba ini mewarnai karier politik James Buchanan, yang ada buat campurtangan dalam Mahkamah Persekutuan (Baker, 2004).

Patutnya institusi presiden dan mahkamah tidak bercampur antara satu sama lain. Tetapi Buchanan pergi berbisik dengan salah seorang hakim mahkamah, supaya kes Dred Scott digagalkan.

Apabila hαmbα berkenaan tidak mendapat kebebasan, geng sebelah utara Amerika Syarikat pun benganglah. Mereka menunggang arus habis-habisan untuk mengkritik Buchanan.

Akan tetapi, kritikan sebegini hanya diterima sesama mereka sahaja. Geng sebelah Selatan sebenarnya bersetuju dengan pendirian Buchanan. Jadi geng Utara cari isu lain, yang datang bergolek dalam masa beberapa bulan.

Pentadbiran Buchanan mula bergelut dengan krisis ekonomi. Sebanyak 1,400 bank persekutuan rαnαp, termasuk 5,000 perniagaan yang menjadi tulang belakang pekerjaan negara.

Ketika ini, geng Selatan senyum sambil menghisap paip kerana geng Utara saja yang banyak menjadi penganggur.

Sudahlah salah guna kuasa, kena krisis ekonomi pula. Masalah tidak terhenti di sini. Buchanan pergi berperαηg pula… bukan dengan negara lain, tetapi dengan negeri Utah yang mengamalkan mazhab pro-poligami.

Ketika ini, geng poligami (Latter-Day Saints) tidak suka dengan campurtangan persekutaun. Mereka banyak mengganggu urusan pegawai kerajaan. Jadi Buchanan datang dengan bαlα teηterα besar dalam satu operasi yang dipanggil “Kesilapan Buchanan” kerana:

Kedangkalan pentadbiran Buchanan menimbulkan persaingan dalam kalangan Parti Demokratik. Ramai ahli politik tidak berpuas hati dengannya. Antara adalah Stephen Douglas, yang digelar Gergasi Kecil.

Tubuh badan yang kecil tidak menjadi penghalang buat Douglas, kerana suaranya boleh merµntµhkan langit politik. Buchanan dan Douglas tidak peduli pasal hal kepartian. Dua-dua sama Demokrat tetapi mereka bertembung dalam isu Kansas pula.

Ya, selepas Utah – Buchanan pergi cari pasal di Kansas. Masalah Kansas berkaitan dengan hal perhαmbααn. Sebelum dibawa masuk ke Amerika Syarikat, wilayah Kansas mendapat hak pilihan: teruskan perhαmbααn atau tidak.

Hak ini membahagikan politik Kansas. Ada cakap teruskan. Ada yang cakap tidak. Pihak “terus” membentuk kerajaan berpusat di bandar Lecompton. Manakala pihak “henti” membentuk kerajaan di Topeka. Dua kerajaan dalam satu negeri. Dan Buchanan menyokong Lecompton (Donovan, 2004).

Lalu Buchanan melantik seorang pembesar bernama Robert Walker untuk meluluskan perlembagaan pro-perhαmbααn untuk Kansas. Walker pula pergi buat referendum bertanya secara terbuka.

Apabila bertanya sebegini, memang bercampurlah pendapat. Di sini sudah cukup untuk tahu tahap populariti Buchanan, yang mula tersisih hanya dengan sokongan Selatan sahaja.

Buchanan tahu yang keajaiban 1856 (tahun beliau menang pilihan raya) takkan berlaku. Sebelum ini, beliau menang pun kerana ada pertandingan tiga penjuru. Parti “American” menjadi pengganggu undi.

Dalam pilihan raya 1861, empat parti akan bertanding sekali: Republican, Southern Democratic, Constitutional Union dan Democratic. Maka beliau membuat keputusan untuk tidak bertanding, diganti naibnya iaitu John Breckinridge yang tewas pada tangan Abraham Lincoln.

Lincoln menang saja, banyak negeri Selatan mengisytihar keluar daripada Amerika Syarikat… semuanya adalah angkara Buchanan yang tidak berjaya merapatkan saf sosial dalam negara. Kedangkalan pentadbiran Buchanan menjadi punca… beliau adalah Presiden paling teruk dalam sejarah.

RUJUKAN:

Baker, J. (2004). James Buchanan. Times Book. Halaman 85-86.

Donovan, S. (2004). James Buchanan. Twenty-First Century Books. Halaman 86.


Kenapa Matawang Singapura dan Brunei Sama Nilai?

Korang tahu kan matawang Singapura dan Brunei sama nilai? Sebab mereka buat Perjanjian Currency Interchangeability (CIA).

Tapi tak ramai tahu Malaysia pernah join CIA ni. Ya! RM1.00 dulu bernilai SGD1.00! Asas CIA senang jer. Setiap negara ada pihak berkuasa kewangan (monetary authority). Negara-negara yang masuk CIA ni mengiktiraf matawang satu sama lain. Jadi pihak berkuasa kewangan wajib terima dan tukar. Nilai kena sama.

Sebab tu duit Brunei ‘sepatutnya’ diterima jer kat Singapura. Begitu juga duit Singapura ‘patutnya’ diterima kat Brunei. Sebab kedua-duanya “duit yang sama”. Ada perniagaan yang tak tahu benda ni. Mereka reject. Tapi perniagaan yang tahu akan terima.

Ambang PBAKL2023 dah ni. Jumpa korang semua nanti sepanjang tempoh PBAKL2023.

Sistem ni dah ada sejak 1967 lagi. Tapi nak faham, kena langkau ke 1 Januari 1952. Waktu tu Malaya hantar menteri kewangan pergi jumpa Setiausaha Kewangan Singapura, Gabenor Sarawak, Gabenor Borneo Utara (British Sabah) dan Residen Brunei.

Persetujuan Bersama Pra-Kemerdekaan

Secara bersama, mereka mencapai persefahaman. Kena ketepikan semua matawang sedia ada. Guna matawang “The Malaya and British Borneo Dollar”. Ni jadi universal currency kat Malaya + Singapura + Borneos. Kemudian Malaya dan Borneo merdeka… bentuk negara bersama Singapura. 1965, Singapura diisytihar negara merdeka.

Jadi sekarang pengguna asal “The Malaya and British Borneo Dollar” dah jadi tiga negara – Malaysia, Singapura dan Brunei. Memandangkan mereka dah bertaut, jadi buat jer lah Interchangeability Agreement tu. Ketiga-tiga matawang bernilai sama. Bayangkan. RM1.00 tu sama nilai dengan SGD1.00.

Idea ni agak bagus. Ada integrasi ekonomi. Kemudahan nak berdagang. Jadi secara rasmi, ada kesatuan matawang kat sini… tak sama macam EU sekarang sebab mereka pakai Euro. Sini pula tiga matawang. Cuma kalau bayar nasi ayam kat Singapura guna Ringgit kira tiada masalah.

Dengan cara ni, korang fikir je lah betapa luasnya jaringan perniagaan. Pelancongan? Perbelanjaan? Shopping sakan? Memang dahsyat. Licin jer proses. Tak terdedah pada naik-turun kadar tukaran matawang. Jadi semua peniaga tak ubah tanggapan untung rugi. Tapi itulah, benda ni tak lama.

Malaysia Keluar CIA 1967

Kena ada kerjasama sangat mendalam antara tiga negara. Kerajaan pula wajib sekepala. Sistem kewangan semua kena stabil. Kalau salah satu engara kena krisis, ada risiko nak kena kesan domino. Sebab semua matawang interlinked dah kan… asalnya nampak mudah. Makin lama susah.

Malaysia keluar daripada CIA pada 1973. Ada dua hujah kat sini:

1. Keluar sebab nak ada ‘kemerdekaan ekonomi’
2. Keluar sebab faktor politik.

Kita fokus 1. dulu sebab nampak lagi akademik. Malaysia dan Singapura dah mula ikut haluan berbeza. Saya nampak Tun Abdul Razak pragmatik.

Tun Abdul Razak ni fokus pada “equal outcome”. Lee Kuan Yew pula fokus “equal opportunities”. Nama jer sama equal, tapi cara pelaksanaan jauh berbeza. Ideologi ekonomi juga tak sama.

Bawah CIA, keputusan Singapura dikhuatiri akan bagi kesan kat Malaysia. Ni yang buat masalah.

Jadi Malaysia bawa haluan sendiri pada 1973. Dan Currency Interchangeability Agreement diperbaharui dengan framework baru… melibatkan hanya Brunei dan Singapura.

Akhbar ni menyatakan Menteri Kewangan Malaysia (Tun Tan Siew Sin) buat U-Turn. Asalnya bagi jaminan:

“Malaysia takkan keluar CIA”. Tapi seminggu kemudian, dia dilaporkan umum Malaysia akan membelahkan “Bursa Saham Malaysia-Singapore”. Dan buat bursa saham sendiri.

Dan menariknya, zaman tu sangat ramai orang buang matawang Singapura dan tukar ke Ringgit. Sebab lepas 19 Mei, tak boleh guna dah kat Malaysia. Sejarah tertulis. Ringgit bawa haluan sendiri. Dan pada 1990, SGD1 = RM1.47.

2000? SGD1 = RM2.20.

Dan sekarang SGD1 = RM3.34+.

Sementara Brunei dan Singapura tak pernah ubah. Macam mana Brunei buat SGD1=BD1? Sedangkan mereka bergantung pada minyak. Dia senang jer. Walaupun GDP Brunei sering kembang kuncup, tu tak jadi penghalang nak pastikan matawang sama nilai. Brunei cuma perlu ada foreign exchange reserves yang cukup nak defend Brunei Dollar. Kira ni tambatan lah. Kita nampak macam Brunei rugi. Kena burn banyak cash.

Cara ni menurut IMF stabilkan sistem kewangan Brunei. Sebab SGD ni satu dunia tahu keutuhannya. Sebab apa SGD sangat utuh? Well, ekonomi mereka terurus dengan cekap. Ada hub perkapalan bagai. Politiknya pula sangat stabil. Dasar kewangan setiap tahun bagus. Pelabur sangat suka tuang duit kat Singapura. Sebab ease-of-doing-business mantap. Ada ketelusan. Kira kerajaan Singapura buat benda-benda betul pastikan SGD tu utuh.

Jadi sementara Singapura jaga matawang, Brunei kena jaga foreign exchange reserves jer. Apa benda ni? Ni kira segala aset dimiliki sebuah bank negara tapi dalam matawang asing. Selalunya benda ni bank negara guna nak mempengaruhi dasar kewangan. Malah Brunei tak sakit kepala apa. Singapura adalah rakan dagang yang utama.

Singapura pula dapat apa? Dapat pasaran lagi besar untuk aliran SGD. Populasi Brunei betul tak ramai mana. 460,000+ orang. Tapi tengok pada keadaan, mereka boleh tahan berduit. Jadi benda ni bagi win-win situation pada Singapura juga.

In the long run, semua orang happy. Brunei lagi selesa buat CIA dengan Singapura. Malaysia lagi selesa bergerak sendiri.